Nukkavehnä

Nukkavehnä (Leymus mollis) on tankivehnien eli rantavehnien (Leymus) sukuun kuuluva kasvilaji. Se on varsin isokokoinen, pystykasvuinen ja yleisväritykseltään harmaanvihreä heinälaji. Sen lehdet ovat enintään 1,5 cm leveitä ja varret ovat kärjistään, juuri kukinnon alapuolelta tiiviin nukkakarvan peittämiä. Kukintona on tiivis kerrannaistähkä, jossa on lukuisia tähkylöitä. Kussakin tähkylässä on neljästä kuuteen kukkaa. Tähkylöiden kaleet ovat karvaisia ja niissä on selvät suonet. Ulkohelpeet ovat vihneettömiä. Genomiltaan nukkavehnä on tetraploidinen.

Nukkavehnä muistuttaa suuresti rantavehnää (Leymus arenarius), mutta rantavehnä on yleisväritykseltään nukkavehnää harmaampi ja sen varsien yläosat sekä kaleet ovat kaljuja.

Nukkavehnä on pääasiassa pohjoisten alueiden laji ja sitä tavataan yleensä hiekkaisilta rannoilta sekä dyyneiltä. Lajin levinneisyysalue ulottuu Alaskasta, Kanadan pohjoisosien kautta Grönlantiin ja Islantiin sekä sieltä edelleen itäiseen Aasiaan, Korean niemimaalle ja Japaniin. Pohjois-Amerikassa lajin levinneisyysalueen eteläraja ulottuu Kalifornian rannikolta Hudsoninlahdelle, Yläjärven ympäristöön sekä Massachusettsiin.

Lähteet 
 Michigan Natural Features Inventory: Leymus mollis (American dune wild-rye)

Aiheesta muualla 
 Suomen Lajitietokeskus: Nukkavehnä (Leymus mollis)
 Integrated Taxonomic Information System (ITIS): Leymus mollis 
 Global Biodiversity Information Facility (GBIF): Leymus mollis 
 Flora of North America: Leymus mollis 
 Flora of China: Leymus mollis 

Heinäkasvit